‘અંબારામ !’ મારી વાતનો પ્રતિવાદ કરતાં ભદ્રંભદ્રે કહ્યું, ‘મારા ધ્યેયની સિદ્ધિ માટે હું ફરી પૃથ્વી પર આવીશ. તું જાણે છે કે આત્મા અમર છે….’ ભદ્રંભદ્ર પોતાની વાત પૂરી કરી રહે એ પહેલાં એક ચમત્કાર થયો. ભયભીત કરી મૂકે એવી ઘરઘરાટી થઈ. અમે ઊંચે જોયું. એક વિમાન ધીરે ધીરે નીચે ઊતરી રહ્યું હતું. પશ્ચિમના લોકોએ શોધેલું વિમાન તો કેવળ હવાઈ મથક પર જ ઊતરવા શક્તિમાન હોય છે, જ્યારે આ વિમાન તો અમારી બાજુમાં જ ઊતર્યું. આ વિમાનનો આકાર પણ પશ્ચિમના લોકોએ શોધેલા વિમાન કરતાં ભિન્ન હતો. વિમાને પૃથ્વી પર ઉતરાણ કર્યું. વિમાનમાંથી તેજસ્વી મુખમુદ્રાવાળી એક વ્યક્તિએ પૃથ્વી પર પદાર્પણ કર્યું. પુરાણોમાં દેવોના પાર્ષદો (સેવકો)નાં જે વર્ણનો વાંચવા મળે છે એવી એ વિભૂતિ હતી. અમારી સમીપ આવી, એણે ભદ્રંભદ્ર સમક્ષ બે હાથ જોડ્યા અને કહ્યું, ‘મહારાજ ! હું ઈન્દ્ર મહારાજનો પાર્ષદ છું. આપણે સદેહે સ્વર્ગમાં લઈ જવા ઈન્દ્ર મહારાજે આ વિમાન મોકલ્યું છે.’